Halgašová, Jarmila, poslankyňa NR SR (2022-06-28):
Ďakujem, pán predsedajúci. Vážení kolegovia, vážený pán minister, ja teda budem stručná. K tomuto zisteniu ústavnoprávneho výboru sa asi nebudem vyjadrovať, to si musíte vyriešiť medzi sebou. V zásade ja vítam ako novelu zákona o pozemkových úpravách a v každom prípade za ňu aj zahlasujem a mrzí ma teda, že vôbec musíme k takémuto zákonu tu sedieť a prerokovávať ho, pretože za tridsať pomaly troch rokov od revolúcie sa nedokázali predchádzajúce vlády vysporiadať a usporiadať vlastnícke práva k pozemkom. Pretože ak si zoberieme celú tú genézu, že ´48. roku boli zoštátnené pozemky, v ´89. sa akože vrátili pozemky, ale vrátili sa v takom rozdrobenom stave, že teda naozaj tam boli spoluvlastnícke podiely a po tridsiatich rokoch sa to ešte znásobilo a vízia, že pozemkové úpravy sa majú ukončiť o ďalších 30 rokov, tak si zoberme, že to spolu, keď to zrátam, je 104 rokov. Za 104 rokov môj syn bude mať 64, takže možnože sa dočká, že dostane scelené pozemky. Veď to je nonsens. Čiže ja preto vítam aj tento zákon, že konečne začne riešiť expresnejším spôsobom vysporiadanie vlastníckych práv a vítam aj ten návrh, že konečne by sme sa mali vysporiadať aj s pôdou tzv. nezistených vlastníkov, pretože tí nezistení vlastníci, resp. vlastníci, oni už dávno nemusia žiť a ich potomkovia ani nemusia tušiť o tom, že majú tu na Slovensku, pretože roky rokúce žijú niekde v zahraničí, že majú tu nejaké drobné pozemky. Takže áno, ja som presvedčená, že sa treba vysporiadať s týmito vlastníckymi právami a ja tento zákon podporím. Otázka je, predpokladám, že tento bod 8 si vyriešite. Prečo som si ale zobrala aj slovo k tomuto zákonu, chcem predložiť jeden veľmi krátky pozmeňujúci návrh. Na vysvetlenie, je to návrh, pozmeňujúci návrh k nedávno schválenému zákonu o potravinách, kde teda sa stala chyba a, žiaľ, teda neprišla na to ani pani prezidentka, a síce teda ide o to, že tým cieľom pozmeňujúceho návrhu je zabezpečenie ústavného princípu právnej istoty, ktorým sa odstraňuje v platnom znení zákona Národnej rady Slovenskej republiky č. 152/1995 o potravinách v znení neskorších predpisov dvojitá sankcia za nesplnenie povinnosti ustanovenej v § 12 ods. 1 písm. g), ktorá súvisí s pravidlami propagácie a marketingu poľnohospodárskych výrobkov a potravín. Stalo sa to nedorozumením. Preto dovoľte, aby som prečítala pozmeňujúci a doplňujúci návrh poslankyne Národnej rady Slovenskej republiky Jarmily Halgašovej k vládnemu návrhu zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch v pozemkovom fonde a o pozemkových spoločenstvách v znení neskorších predpisov a ktorým sa menia a dopĺňajú niektoré zákony, tlač 945. Vládny návrh zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch a pozemkovom fonde a o pozemkových spoločenstvách v znení neskorších predpisov a ktorým sa menia a dopĺňajú niektoré zákony, tlač 945, sa dopĺňa takto: Za čl. II sa vkladá nový čl. III, ktorý znie: „Čl. III Zákon Národnej rady Slovenskej republiky č. 152/1995 Z. z. o potravinách v znení zákona Národnej rady Slovenskej republiky č. 290/1996 Z. z., zákona č. 470/2000 Z. z.. zákona č. 553/2001 Z. z., zákona č. 23/2002 Z. z., zákona č. 450/2002 Z. z., zákona č. 472/2003 Z., zákona č. 546/2004 Z. z., zákona č. 195/2007 Z. z., zákona č. 318/2009 Z. z., zákona č. 114/2010 Z. z. zákona č. 349/2011 Z. z., zákona č. 459/2012 Z. z., zákona č. 42/2013 Z. z., zákona č. 336/2014 Z. z., zákona č. 101/2014 Z. z., zákona č. 30/2015 Z. z., zákona č. 376/2016 Z. z., zákona č. 91/2019 Z. z., zákona č. 303/2019 Z. z., zákona č. 478/2019 Z. z., zákona č. 198/2020 Z. z., zákona č. 69/2021 Z. z., zákona č. 83/2021 Z. z. a zákona č. 211/2022 Z. z. sa mení a dopĺňa takto: 1. V § 28 ods. 4 sa vypúšťa písm. j). 2. Za § 31ai sa vkladá § 31aj, ktorý vrátanie nadpisu znie: „§ 31aj Prechodné ustanovenie k úprave účinnej dňom vyhlásenia Konanie začaté po 30. júni 2022 a právoplatne neskončené do dňa vyhlásenia tohto zákona, sa dokončia podľa znenia zákona účinného od dňa vyhlásenia tohto zákona.“.“ Doterajšie články sa primerane prečíslujú. Nový čl. III nadobúda účinnosť dňom vyhlásenia, čo sa premietne v ustanovení o účinnosti pri spracúvaní čistopisu schváleného zákona. Ďakujem veľmi pekne.